B4-0211, 0249, 0250, 0251, 0254, 0260, 0261 και 0320/95

Ψήφισμα σχετικά με τις πλημμύρες στην Ευρώπη

Το Ευρωπαϊκό Κοινοβούλιο,

Α. λαμβάνοντας υπόψη ότι πολλοί μεγάλοι ευρωπαϊκοί ποταμοί για δεύτερη συνεχή χρονιά ξεχείλισαν πρόσφατα και ότι χρειάσθηκε να ληφθούν αποτελεσματικά μέτρα για την αποφυγή πλημμύρας σε πολλές περιοχές,

Β. λαμβάνοντας υπόψη το γεγονός ότι οι καταστροφές αυτές έχουν προκαλέσει σημαντικές υλικές ζημιές, ενώ έχουν κάνει πολλούς κατοίκους να υποφέρουν ψυχικά, ιδιαίτερα στη Γερμανία, τη Γαλλία, το Λουξεμβούργο, το Βέλγιο και την Ολλανδία καθώς και την Ιρλανδία, την Ιταλία και το Ηνωμένο Βασίλειο,

Γ. έχοντας υπόψη ότι τα μέτρα που ελήφθησαν σε ένα κράτος μέλος, για παράδειγμα στον τομέα της διαχείρισης των υδάτων ή της περιφερειακής χωροταξίας, επηρέασαν σαφέστατα την κατάσταση σε άλλα κράτη μέλη,

Δ. επισημαίνοντας ότι είναι ευρέως αποδεκτό πως οι πλημμύρες που συνέβησαν στη βορειοδυτική Ευρώπη αυτό τον χειμώνα, καθώς και στη νότια Ευρώπη το περασμένο φθινόπωρο, οφείλονταν όχι μόνο στις σφοδρές βροχοπτώσεις αλλά και στις αλλαγές που επέφερε ο ανθρώπινος παράγοντας στις λεκάνες απορροών των ποταμών, όπως:

- την ευθυγράμμιση και διοχέτευση των ποταμών και των χειμάρρων καθώς και τον εγκιβωτισμό της κοίτης των ποταμών με σκυρόδερμα, όπως συνέβη για παράδειγμα σε τμήματα του Ρήνου[semigr ]

- την αποψίλωση των δασών, που έχει ως αποτέλεσμα να παρασύρονται ταχύτερα το χώμα και το νερό[semigr ]

- την αποστράγγιση και την άντληση νερού από αγροτικές εκτάσεις[semigr ]

- την τσιμεντοποίηση με οικοδόμηση σπιτιών, οδών και υποδομών, ακόμα και στις παραποτάμιες εκτάσεις,

Ε. υπενθυμίζοντας ότι η Επιτροπή υποσχέθηκε, μετά από συζήτηση επικαίρων και κατεπειγόντων θεμάτων στις 20 Ιανουαρίου 1994, να εκπονήσει μελέτη σχετικά με τη διαχείριση των υδάτων,

ΣΤ. υπενθυμίζοντας τη δήλωση της Συνέλευσης Ίσης Εκπροσώπησης ΑΚΕ-ΕΚ την 1η Φεβρουαρίου 1995 σχετικά με τις πλημμύρες στην Ευρώπη και ιδιαίτερα στην Ολλανδία,

Ζ. έχοντας υπόψη την επείγουσα ενίσχυση που υποσχέθηκε η Επιτροπή την 1η Φεβρουαρίου 1995 στους πλημμυροπαθείς στην Ολλανδία, το Βέλγιο, τη Γαλλία και τη Γερμανία, στο πλαίσιο της ευρωπαϊκής στρατηγικής για την πρόληψη των πλημμυρών, και έχοντας υπόψη την πρόθεση της ΕΤΕ να συνεισφέρει στη χρηματοδότηση της αποκατάστασης των ζημιών στις χώρες αυτές, όπως έπραξε και στην περίπτωση της μεγάλης πλημμύρας στην Ιταλία τον Οκτώβριο 1994,

Η. λαμβάνοντας υπόψη τη δήλωση των υπουργών περιβάλλοντος της Γαλλίας, της Γερμανίας και των κρατών Μπενελούξ σχετικά με την πρόληψη περαιτέρω αύξησης του ύψους των υδάτων στο Ρήνο και το Μεύση,

Το Ευρωπαϊκό Κοινοβούλιο,

1. εκφράζει την αλληλεγγύη του προς τους πλημμυροπαθείς και όλους αυτούς που υπέστησαν υλικές και άλλες ζημιές ως αποτέλεσμα των εντατικών προληπτικών μέτρων που ελήφθησαν[semigr ]

2. συγχαίρει τις τοπικές, περιφερειακές και επαρχιακές αρχές στην Ολλανδία, τους εθελοντές, τις ιδιωτικές οργανώσεις, την πυροσβεστική, τον Ερυθρό Σταυρό και πολλούς άλλους για τον υπεύθυνο τρόπο με τον οποίο κατάφεραν να εκκενώσουν τις εστίες τόσο πολλών κατοίκων χωρίς σοβαρά προβλήματα[semigr ]

3. ζητεί από την Επιτροπή να εξετάσει τον τρόπο με τον οποίο θα μπορέσουν οι πολίτες αλλά και οι επιχειρήσεις να αποζημιωθούν στα διάφορα κράτη μέλη για τις ζημιές που υπέστησαν, όπως για παράδειγμα με ασφάλιση στη Γαλλία[semigr ]

4. υπογραμμίζει την αναγκαιότητα να καταρτιστεί το συντομότερο δυνατό, σύνολο ειδικών προληπτικών μέτρων στον τομέα της αστικής προστασίας, στο πλαίσιο μιας δράσης ελέγχου και συντονισμού μεταξύ των κρατών μελών, υπό την αιγίδα της Επιτροπής[semigr ]

5. υπογραμμίζει την ανάγκη να διορισθούν τα μέλη διυπηρεσιακής ομάδας που προέβλεψε η Επιτροπή σε συνεννόηση με τις κυβερνήσεις και τις περιφέρειες προκειμένου να εξασφαλισθεί ο στενός συντονισμός των εργασιών[semigr ] τονίζει επίσης την ανάγκη να επικουρείται η ομάδα αυτή από αντιπροσωπεία παρατηρητών του Ευρωπαϊκού Κοινοβουλίου που θα είναι έτοιμη να μεταβεί στις πληγείσες περιοχές προκειμένου να διαπιστώσει απευθείας το εύρος της καταστροφής[semigr ]

6. ζητεί να ενισχυθούν στα κράτη μέλη οι διαρθρώσεις επιθεώρησης για το περιβάλλον, διαρθρώσεις που θα διαθέτουν πραγματικές εξουσίες έρευνας, ελέγχου του κατά πόσον γίνονται σεβαστοί οι κοινοτικοί κανόνες και διαπίστωσης παραβιάσεων των κανόνων αυτών, και αυτό, κατά ομοιόμορφο τρόπο σε ολόκληρη την Ένωση[semigr ]

7. ζητεί κατά συνέπεια από την Επιτροπή να επεξεργασθεί μια πραγματική πολιτική διαχείρισης των υδάτων στα πλαίσια μιας εξειδικευμένης υπηρεσίας, στους κόλπους της οποίας θα συμμετέχουν εμπειρογνώμονες της περιφερειακής πολιτικής, της γεωργίας, του περιβάλλοντος, της προστασίας των πολιτών και της χωροταξίας και της οποίας βασική αποστολή θα είναι η χαρτογράφηση των ζωνών που κινδυνεύουν περισσότερο από τις πλημμύρες, όπου θα απαγορεύεται η δόμηση οποιουδήποτε κτίσματος[semigr ]

8. ζητεί από την Επιτροπή να χρησιμοποιήσει τους διαρθρωτικούς πόρους και ιδίως όσους προορίζονται για τη γεωργία, για τη χρηματοδότηση σχεδίων που θα βελτιώσουν τη διαχείριση των υδάτων των ποταμών οι οποίοι απειλούνται περισσότερο από τις πλημμύρες στα κράτη μέλη της Ευρωπαϊκής Ένωσης[semigr ]

9. ζητεί από την Επιτροπή να προσπαθήσει να εντάξει την διαχείριση των υδάτων και των ποταμών στη Συνθήκη, να αναθέσει την πολιτική για τα ύδατα και τους ποταμούς στο χαρτοφυλάκιο ενός Επιτρόπου, και να συστήσει νέα πολιτική υδάτων και ποταμών, προκειμένου να διασφαλιστεί:

- ο συντονισμός και η βελτίωση της ευρωπαϊκής συνεργασίας στον τομέα της μετεωρολογίας και της επιστήμης που ασχολείται με την ροή των υδάτων, όπου θα συμπεριληφθεί και η χρήση και η ανάπτυξη προηγμένων τεχνικών που επιτρέπουν έγκαιρες και αξιόπιστες προβλέψεις όσον αφορά την υπερβολική άνοδο της επιφάνειας των υδάτων των ποταμών[semigr ]

- η αποκατάσταση της αδρανούς χωρητικότητας των λεκανών απορροής των ευρωπαϊκών ποταμών, κατά βιώσιμο τρόπο, λαμβάνοντας δεόντως υπόψη τις απαιτήσεις στον τομέα της φύσης και του τοπίου, που θα περιλαμβάνει και την επιστροφή γης στους ποταμούς[semigr ]

- η ταχύτερη πρόοδος όσον αφορά τη βελτίωση της ποιότητας των υδάτων και της κοίτης των υδάτινων ρευμάτων[semigr ]

10. προτείνει να εξετασθεί κατά πόσο είναι εφικτή η υποχρεωτική αξιολόγηση των γεωργικών σχεδίων και των εργασιών αστικής χωροταξίας στις παραποτάμιες περιοχές, αξιολόγηση η οποία θα πραγματοποιείται με γνώμονα την ασφάλεια και τη διαχείριση των υδάτων καθόλο το μήκος των ποταμών αυτών και τούτο στα πλαίσια της προτάσεως οδηγίας η οποία τροποποιεί την οδηγία περί αξιολόγησης των επιπτώσεων ορισμένων δημοσίων και ιδιωτικών έργων επί του περιβάλλοντος ((ΕΕ C 130 της 12.5.1994, σ. 8))[semigr ]

11. ζητεί από τα κράτη μέλη να συμπεριλάβουν στις αποφάσεις και τις νομοθετικές διαδικασίες τους οι οποίες αφορούν την ενίσχυση των παραποταμίων αναχωμάτων, μια διάταξη για τις επιπτώσεις επί του περιβάλλοντος ώστε να ληφθεί κυρίως υπόψη η πτυχή της ασφαλείας και εκ παραλλήλου η ανάγκη προστασίας του τοπίου, της φύσεως, της οικολογίας και της πολιτιστικής κληρονομιάς[semigr ]

12. ζητεί από τα κράτη μέλη να συμπεριλάβουν στις αποφάσεις και τις νομοθετικές διαδικασίες για την ενίσχυση των φραγμάτων, διάταξη σχετικά με τις συνέπειες της ανθρώπινης συμπεριφοράς στη διαχείριση των υδάτων, που θα πρέπει να ισχύει όχι μόνο στην ΕΕ, αλλά κυρίως στις χώρες της Κεντρικής και Ανατολικής Ευρώπης[semigr ]

13. αναθέτει στον Προεδρό του να διαβιβάσει το παρόν ψήφισμα στην Επιτροπή, το Συμβούλιο και τα κοινοβούλια των κρατών μέλων.